SKRIFTLIG FORESPØRGSEL E-1216/00

af Erik Meijer (GUE/NGL), Alexander de Roo (Verts/ALE), Johannes Blokland (EDD), Dorette Corbey (PSE) og Theodorus Bouwman (Verts/ALE) til Kommissionen

(14. april 2000)

Om: Genåbningen af Ijzeren Rijn-jernbanelinjen gennem naturområdet De Meinweg ved den nederlandsk-tyske grænse

1. Kan Kommissionen bekræfte, at der i slutningen af marts 2000 blev indgået en aftale mellem Belgien, Nederlandene og Tyskland om at genåbne den tidligere Ijzeren Rijn-jernbanelinje mellem havnen i Antwerpen og Ruhrområdet i Tyskland?

2. Er Kommissionen klar over, at den i spørgsmål 1 nævnte jernbanelinje går igennem naturområdet De Meinweg mellem byerne Roermond og Mönchengladbach, og at dette er en af grundene til, at denne ensporede og ikke-elektrificerede linje i lang tid ikke har været benyttet til jernbanetransport og ikke kan genåbnes uden at blive istandsat?

3. Erindrer Kommissionen sig sit svar på skriftlig forespørgsel nr. P-1875/99(1) af De Roo, hvoraf det fremgår, at de forventede betydelige virkninger for De Meinweg skal vurderes på grundlag af direktiverne 92/43/EF(2) og 79/409/EØF(3), men at der endnu ikke var noget, der tydede på, at der allerede var sket en overtrædelse af disse direktiver, således at Kommissionen ville anmode de nederlandske myndigheder om oplysninger herom? Hvilke oplysninger har Kommissionen nu modtaget?

4. Kan Kommissionen bekræfte, at den i spørgsmål 1 nævnte beslutning for Nederlandenes vedkommende foregriber en miljøkonsekvensanalyse, der endnu ikke er foretaget i dette land, således at aftalen ikke kan indebære nogen reelle forpligtelser for denne medlemsstat?

5. Hvilken procedure følges der med hensyn til vurderingen af miljøkonsekvenserne for den tyske del af strækningen, og hvornår kan Kommissionen også for denne del vurdere, om de pågældende direktiver eventuelt er overtrådt?

6. Spiller det en væsentlig rolle i Kommissionens vurdering, om en trafikforbindelse, der er i strid med direktiverne, har en midlertidig eller en varig karakter, og er det acceptabelt, at en sådan strækning bruges, indtil der eventuelt anlægges en anden strækning?

7. Er Kommissionen villig til at fremme, at Ijzeren Rijn-linjen snarest muligt omlægges fra den nu aftalte rute til forbindelsen fra Venlo til Mönchengladbach, f.eks. ved hjælp af etableringen af den manglende forbindelse langs motortrafikvej E3/34 mellem det belgiske jernbanenet ved Turnhout og det nederlandske jernbanenet ved Eindhoven, som også kan anvendes til persontransport?

8. Er Kommissionen også villig til indtil der etableres ny infrastruktur at fremme, at transporten finder sted via den eksisterende belgisk-tyske godsbane mellem Visé og Aachen, således at Meinweg-området varigt kan skånes?

(1) EFT C 170 E af 20.6.2000, s. 113.

(2) EFT L 206 af 22.7.1992, s. 7.

(3) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(30. maj 2000)

Som nævnt i svaret på skriftlig forespørgsel P-1875/99 fra Alexander de Roo(1) har Kommissionen sendt et brev til den nederlandske regering og bedt om oplysninger om hvordan Rådets direktiv 79/409/EØF af 2. april 1979 om beskyttelse af vilde fugle(2) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3) er blevet anvendt i forbindelse med Meinweg. Meinweg er udlagt som særligt beskyttet område i henhold til direktiv 79/409/EØF, og også foreslået som særligt bevaringsområde i henhold til direktiv 92/43/EØF.

Kommissionen har bedt Nederlandene at oplyse om projektets mulige virkninger for Meinweg er blevet vurderet som krævet i artikel 6, stk. 3, i direktiv 92/43/EØF, og i bekræftende fald hvad resultaterne er blevet.

Kommissionen har endnu ikke fået svar fra Nederlandene, og svarfristen er nu overskredet. Derfor har den sendt en rykker og bedt Nederlandene svare hurtigst muligt.

Før Kommissionen har set resultaterne af vurderingen kan den ikke vurdere om direktiv 79/409/EØF og direktiv 92/43/EØF, særlig sidstnævntes artikel 6, stk. 4, skal anvendes på projektet.

Anvendelsen af direktiv 79/409/EØF og direktiv 92/43/EØF er hovedsagelig medlemsstaternes ansvar. Kommissionens eneste ansvar er at kontrollere om den pågældende medlemsstat har overholdt de krav direktiverne stiller.

Kravene i artikel 6, stk. 4, i direktiv 92/43/EØF, f.eks. vurdering af alternative linjeføringer i stedet for midlertidig eller permanent genåbning af den eksisterende bane gennem Meinweg, finder kun anvendelse hvis resultaterne af en vurdering i henhold til artikel 6, stk. 3, viser at projektet vil få betydelig virkning for Meinweg. I øjeblikket er Kommissionen ikke i besiddelse af materiale der tyder på at der bør gribes ind som skitseret i spørgsmålet, før der er kommet svar fra Nederlandene. Den har endnu ikke fået oplysninger om at der allerede har fundet en overtrædelse af direktiv 79/409/EØF eller direktiv 92/43/EØF sted.

(1) EFT C 170 E af 20.6.2000.

(2) EFT L 103 af 25.4.1979.

(3) EFT L 206 af 22.7.1992.